
R E F E R A T   D E   A P R O B A R E 
pentru modificarea Hotărârii Consiliului Local al Municipiului Brad nr. 203/2020 privind desemnarea a doi consilieri locali pentru a face parte din comisia de evaluare a performanțelor profesionale individuale ale
 Secretarului General al Municipiului Brad



	
Conform prevederilor art. 485 alin. 1 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare ,,Evaluarea performanțelor profesionale individuale ale funcționarilor publici se face anual”. 
Acest proces de evaluare reprezintă aprecierea obiectivă a performanțelor profesionale individuale ale acestora prin compararea gradului și a modului de îndeplinire a obiectivelor individuale și a criteriilor de performanță stabilite cu rezultatele obținute în mod efectiv de către funcționarul public.
	Evaluarea performanțelor profesionale individuale ale funcționarilor publici cuprinde următoarele elemente:
1. – evaluarea gradului și a modului de atingere a obiectivelor individuale;
1. – evaluarea gradului de îndeplinire a criteriilor de performanță.
Pentru aprecierea gradului de atingere a obiectivelor individuale ale funcționarilor publici se stabilesc indicatori de performanță.
Stabilirea obiectivelor individuale și a indicatorilor de performanță trebuie să aibă în vedere corelarea cu atribuțiile și obiectivele instituției în care își desfășoară activitatea funcționarul public.
	Evaluarea performanțelor profesionale individuale ale secretarului general al unității administrativ-teritoriale se realizează  în conformitate cu prevederile art. 485 alin. 5 din același act normativ  ”Evaluarea performanţelor profesionale individuale ale secretarului general al unităţii administrativ-teritoriale...... se realizează de către o comisie de evaluare formată din primar ....... şi 2 consilieri locali...... desemnaţi în acest scop, cu majoritate simplă, prin hotărâre a consiliului local ......”.
	Prin Hotărârea Consiliului Local nr. 203/2020 au fost desemnați domnul consilier local Petruș Adrian și domnul consilier local  Leaha - Ștefan Dorel pentru a face parte din comisia de evaluare a performanțelor profesionale individuale ale secretarului general al Municipiului Brad.
	Având în vedere că în data de 09.02.2023 a fost înregistrată la Primăria Municipiului Brad, sub nr. 17314, demisia domnului Petruș Adrian din funcția de consilier local în cadrul Consiliului Local al Municipiului Brad, am inițiat prezentul proiect de hotărâre prin care am propus modificarea Hotărârii Consiliului Local al Municipiului Brad nr. 203/2020 privind desemnarea a doi consilieri locali pentru a face parte din comisia de evaluare a performanțelor profesionale individuale ale Secretarului General al Municipiului Brad, în sensul desemnării unui nou consilier local pentru a face parte din această comisie alături de domnul consilier local Leaha - Ștefan Dorel.
Invoc în susţinerea propunerii mele prevederile art. 485 alin. 5 din O.U.G. nr. 57/2019 privind Codul administrativ, cu modificările și completările ulterioare, ale art. 11 alin. 4 lit. e și alin. 6, art. 12 alin. 5 și ale art. 22 din Anexa nr. 6  - METODOLOGIE din 3 iulie 2019 pentru realizarea procesului de evaluare a performanţelor profesionale individuale ale funcţionarilor publici aplicabilă pentru activitatea desfăşurată începând cu 1 ianuarie 2020, precum şi pentru realizarea procesului de evaluare a activităţii funcţionarilor publici debutanţi numiţi în funcţia publică ulterior datei de 1 ianuarie 2020, aprobată prin O.U.G. nr. 57/2019 privind Codul administrativ, cu modificările și completările ulterioare.

